Els col·legis de Sagunt roden amb l'Aula Ciclista
31 de març 2017

![Imagen 1](/media/ijubrnil/03_c_aula2.jpg)

​![](/media/toqbmy1n/03_c_aula1.jpg)  
  

Amb la premissa de crear hàbits per al bon ús de la bicicleta i, al mateix temps, difondre la pràctica de l'esport i de l'alimentació saludable, l'Associació de Ciclistes Professionals (ACP) i l'Ajuntament de Sagunt col·laboren amb l'Aula Ciclista, una iniciativa a través de la qual l'alumnat del municipi aprendrà a conéixer a fons l'esport de la bicicleta, a conduir-la amb responsabilitat i, naturalment, a divertir-s’hi, per mitjà de sessions teòriques i pràctiques impartides per antics ciclistes membres de l’ACP. En este esdeveniment, que s'emmarca en els diferents actes relacionats amb l'etapa de la Vuelta Ciclista a Espanya 2017 que passarà per Sagunt a l'agost, col·laboren també diferents empreses, així com la Fundació Esport Jove del Consell Superior d'Esports.

Per al delegat d'Esports, Miguel Chover, este projecte, que tracta de fomentar l'esport de la bicicleta, “**està unit a l'ensenyament de l'educació vial cap als xiquets i xiquetes, ja que se'ls ensenyarà a respectar les regles perquè puguen circular amb normalitat per la ciutat quan isquen amb les bicicletes**”.

Per la seua banda, el regidor d'Educació, José Manuel Tarazona, ha recalcat la importància d'esta activitat i de la Vuelta Ciclista a Espanya ja que suposa “**un esdeveniment important de dinamització econòmic i social per a Sagunt**”. A més afegeix que l'Aula Ciclista és un projecte molt complet ja que toca dos aspectes importants, d'una banda l'educació en competències de salut i, per una altra, en educació vial. A més ha volgut agrair als organitzadors i a les empreses col·laboradores per dur a terme este esdeveniment en les escoles de Sagunt.

L'Aula Ciclista es tracta d'un pla formatiu per a l'alumnat de tercer, quart, cinqué i sisé de primària de tots els col·legis de Sagunt dividit en dos parts, una classe teòrica i una pràctica impartides per l'ex-ciclista professional, Antonio García. La teòrica, a més d'ensenyar l'educació ciclista, inclou un mòdul d'hàbits alimentaris per a conscienciar els xiquets i les xiquetes de la importància de seguir una dieta sana i variada. En la part pràctica, l'alumnat aprendrà a circular amb bicicleta amb equipatges com si foren ciclistes professionals, tot proporcionat per Cofidís, l'empresa patrocinadora del projecte. Com a premi final, se seleccionaran dos estudiants de cada classe i de cada col·legi, un total de vora 120, que recorreran els últims quilòmetres de l'etapa de Sagunt que finalitzarà en l'avinguda Mediterrani del Port de Sagunt i seran els encarregats de lliurar els trofeus als tres professionals que queden primers en esta etapa.

*   [](http://www.facebook.com/sharer.php?u=https://aytosagunto.es/va/actualitat/els-col-legis-de-sagunt-roden-amb-l-aula-ciclista/ "Facebook")
*   [](http://twitter.com/share?url=https://aytosagunto.es/va/actualitat/els-col-legis-de-sagunt-roden-amb-l-aula-ciclista/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-col-legis-de-sagunt-roden-amb-l-aula-ciclista/ "Linked In")
*   [](mailto:?body=https://aytosagunto.es/va/actualitat/els-col-legis-de-sagunt-roden-amb-l-aula-ciclista/)